Predkladacia správa

Pomoc medzinárodného spoločenstva Afganistanu sa od r. 2001 realizuje troma spôsobmi: operáciou Trvalá sloboda (Enduring Freedom) vedenou USA, operáciou ISAF (International Security Assistance Force – Medzinárodné sily pre podporu bezpečnosti) pod vedením NATO a na ňu nadväzujúcimi tzv. provinčnými rekonštrukčnými tímami (Provincial Reconstruction Teams - PRT).
V súčasnosti pôsobí v operácii Trvalá sloboda ženijná stavebná jednotka v počte 40 príslušníkov ozbrojených síl Slovenskej republiky a v operácii ISAF ženijná odmínovacia jednotka v počte 16+1 príslušníkov ozbrojených síl Slovenskej republiky. 
Zlúčenie kontingentov  ozbrojených síl Slovenskej republiky pôsobiacich v dvoch operáciách v Afganistane je v súlade so záujmami Slovenskej republiky, Koncepciou účasti ozbrojených síl Slovenskej republiky v operáciách medzinárodného krízového manažmentu a záujmami definovanými v Bezpečnostnej stratégii. 
Vláda Slovenskej republiky na svojom rokovaní dňa 15. júna 2005 uznesením č. 470 schválila materiál Vyhodnotenie pôsobenia ozbrojených síl Slovenskej republiky v operáciách  a misiách medzinárodného krízového manažmentu za rok 2004 s návrhom predpokladanej účasti v rokoch 2005 – 2006 a zámer ukončiť pôsobenie v operácii Trvalá sloboda a uvoľnenými kapacitami posilniť účasť Slovenskej republiky v operácii ISAF. 
		Navrhuje sa presunúť jednotku ozbrojených síl Slovenskej republiky z operácie Trvalá sloboda do operácie ISAF v Afganistane a vytvoriť multifunkčnú ženijnú jednotku v operácii NATO ISAF o veľkosti roty v počte 57 príslušníkov ozbrojených síl Slovenskej republiky s mandátom pôsobenia v operačnom priestore operácie ISAF.
	Materiál prešiel medzirezortným pripomienkovým konaním. Vznesené pripomienky boli akceptované a zapracované. Materiál je na rokovanie vlády Slovenskej republiky predkladaný bez rozporov. 
Materiál nezakladá nároky na dodatočné výdavky zo štátneho rozpočtu a nebude mať finančný, ekonomický, environmentálny vplyv a ani vplyv na zamestnanosť a podnikateľské prostredie. Náklady na vyslanie vo výške 186 048 000,-Sk v roku 2006 budú hradené z rozpočtu Ministerstva obrany.